Ritratt: Filmat Parlament Ewropew  Nisa Afgani, Alexei Navalny u Jeanine Áñez kienu magħżula bħala l-finalisti għall-Premju Sakharov 2021. Il-Ħamis, il-Parlament Ewropew qal fi stqarrija li l-finalisti għall-Premju Sakharov 2021 jinkludu: Grupp ta' nista Afgani li qed jiġġieldu għad-drittijiet tal-bniedem fl-Afghanistan; L-eks president interim tal-Bolivja, Jeanine Anez; Politiku fl-oppożizzjoni Russa u attivist kontra l-korruzzjoni, Alexei Navalny. Dan wara li ttieħed vot konġunt mill-Membri fil-kumitati għall-Affarijiet Barranin u l-Iżvilupp nhar il-Ħamis 14 ta' Ottubru. Il-Konferenza tal-Presidenti tal-Parlament Ewropew se tagħżel ir-rebbieħ finali nhar l-Erbgħa 20 ta' Ottubru. Il-premju nnifsu se jingħata f'ċerimonja fl-emiċiklu tal-Parlament Ewropew fi Strasburgu fil-15 ta' Diċembru. Il-Premju Sakharov għal-Libertà tal-Ħsieb jingħata kull sena mill-Parlament Ewropew. Ġie stabbilit fl-1988 biex jonora individwi u organizzazzjonijiet li jiddefendu d-drittijiet tal-bniedem u l-libertajiet fundamentali u hu msemmi f'ġieħ il-fiżiku Sovjetiku u d-dissident politiku Andrei Sakharov u l-premju finali hu dak ta' 50,000 ewro. Is-sena l-oħra, il-premju ngħata lill-oppożizzjoni demokratika tal-Belarussja, irrappreżentata mill-Kunsill ta' Koordinazzjoni, inizjattiva ta' nisa kuraġġużi u figuri politiċi u tas-soċjetà ċivili.